Clanwilliamdam: Min vordering in sewe jaarFoto ter illustrasie. (Foto: Water&SanitationRSA, Twitter) Sewe jaar nadat die projek begin is om die walle van die Clanwilliamdam in die Wes-Kaap hoër te bou, is die projek net 12% voltooi. Lindiwe Sisulu, minister van water en sanitasie, het in antwoord op ŉ vraag tydens ŉ vergadering van die nasionale raad van provinsies erken die werk by die Clanwilliamdam is ver agter skedule en sal nou eers in 2025 voltooi wees. Dít terwyl die droogte in die Kaapprovinsies die afgelope week tot nasionale ramp verklaar is. Die besluit om die walle van die Clanwilliamdam 13 m hoër te maak sodat meer water hier geberg kan word, is reeds in 2007 geneem. In 2014 is werk aan die dam begin en dit sou binne etlike jare voltooi gewees het. Dit sou die dam se kapasiteit amper verdubbel en dit moontlik gemaak het om ŉ bykomende 5 500 ha landbougrond te besproei. R2 miljard is aanvanklik aan die projek toegeken. Werk moes aanvanklik binne etlike jare voltooi gewees het, maar die datum vir voltooiing is telkens uitgestel. Die minister wyt nou voortdurende agterstande aan ernstige vertragings in die proses om tenders toe te ken. “Die minister se uitsprake hou ernstige gevolge vir die landbougemeenskap in, wat afhanklik is van water vanuit die Clanwilliamdam om hul boerderyaktiwiteite voort te sit,” het Andricus van der Westhuizen, die DA se woordvoerder vir landbou en omgewingsake, gesê. “Die proses kan nie langer vertraag word nie. Die bouwerk aan die dam behoort voorkeur te kry, veral noudat groot dele van die Kaapprovinsies tot rampgebied verklaar is.” Van der Westhuizen sê die nasionale regering se onvermoë om te verseker dat bouwerk so gou moontlik voltooi word, pootjie ekonomiese herstel en transformasie van die sektor. “Ons provinsie het onlangs eers hoër as verwagte reënval begin kry en met droër klimaatstoestande wat vir die komende dekades voorspel word, is dit noodsaaklik dat ons ons watervoorraad versterk om ons landbou te ondersteun.”